ไฟแนนซ์ทูเดย์
โดย...ภูคา
22 พ.ค. 2558

โดย...ภูคา
...กระทรวงการคลังสั่งเรียกประชุมตัวแทนผู้บริหารแบงก์รัฐและนาโนไฟแนนซ์ เรื่องมาตรการกระตุ้นเศรษฐกิจรอบใหม่ ดูท่าว่าจะเตรียมไว้ให้ สมหมาย ภาษี รมว.คลัง เสนอให้ พล.อ.ประยุทธ์ จันทร์โอชานายกรัฐมนตรี แถลงกันในวันที่จะเดินทางมาประชุมหัวหน้าส่วนราชการที่กระทรวงการคลัง เลื่อนจาก 29 พ.ค. เป็นวันที่ 3 มิ.ย.นี้
ที่ยังงงๆ เพราะแค่จัดอีเวนต์ 2-3 วัน ถึงขั้นต้องไปคิดมาตรการใหม่ แล้วใช้ชื่อเก๋ไก๋ว่า “มหกรรมบำรุงสุขทางการเงิน” แต่มาตรการเยียวยาที่ออกมาก่อนหน้านี้ ยังปล่อยกู้ได้ไม่เท่าไร เพราะเศรษฐกิจไม่ดี คนก็ไม่อยากเป็นหนี้ แบงก์ก็ไม่กล้าปล่อยสินเชื่อ
ขณะที่มาตรการที่เสนอขอให้ช่วยเอสเอ็มอี ทางกระทรวงการคลังก็ยังไม่ยอมอนุมัติจนผู้บริหารระดับสูงหลายคนเริ่มถอดใจ
...แม้จะงง แต่ก็ต้องทำตามสั่ง เหล่าแบงก์รัฐก็ต้องเอามาตรการใหม่บ้างเก่าบ้างมาปัดฝุ่น โดยมีเงื่อนไขขอให้ทุกแบงก์ลดดอกเบี้ยเงินกู้พิเศษให้ ระหว่างนี้รอดูว่าถ้าเสนอมาอลังการก็จะจับรวมเป็นแพ็กเกจใหญ่ เลยไล่บี้กันทุกวัน 
...เบื้องต้นคาดว่า ธนาคารออมสิน ก็คงนำมาตรการธนาคารประชาชน และสินเชื่อเอสเอ็มอีที่ออกไปก่อนหน้านี้เอามาเสริมทัพ ฟาก เอสเอ็มอีแบงก์ คาดว่าจะมีการลดดอกเบี้ยพิเศษเพื่อลดต้นทุนให้ลูกค้า 0.50% ต่อปี เช่น ปัจจุบันดอกเบี้ยอยู่ที่ 8.75% ก็ลดลงมาให้อยู่ประมาณ 8.25%
...ด้าน ธอส. คาดว่าจะจัดโปรโมชั่นดอกเบี้ย 0% ออกมาอีก แต่รอบนี้จะให้กี่เดือนต้องรอ อังคณา ปิลันธน์โอวาท ไชยมนัส กรรมการผู้จัดการธนาคารอาคารสงเคราะห์ (ธอส.) มาตอบเอง ส่วน ธ.ก.ส. รอบนี้คาดว่าจะออกเงินฝากออมทรัพย์พิเศษ อายุ 4 เดือน ให้กับผู้สูงอายุ 50 ปีขึ้นไป ที่จะจ่ายดอกเบี้ยให้ 2.29% ต่อปี ต้องฝากไม่ต่ำกว่า 1 หมื่นบาท แต่ไม่เกิน 5 แสนบาท
แต่แอบสงสัยว่าผู้สูงอายุจะเข้าใจมั้ยว่าดอกเบี้ย 2.29% นั้นจ่ายให้ 4 เดือนเท่านั้น